**2 тур 2016-2017г.**

**5 - 8 кластар өсөн интернет-олимпиада яуаптары**

1. Үҙ-ара мәғәнәүи һәм грамматик бәйләнештә тороусы һөйләмдәр берләшмәһе нисек атала?

Текст тип атала.

1. Нөктәләр урынына бәйләүсе һүҙҙәр ҡуйығыҙ, уларҙың аҫтына һыҙығыҙ.

*Көньяҡ Уралдың иң матур урынында, Бөрйән районында, Башҡортостан дәүләт ҡурсаулығы урынлашҡан. Ул 1930 йыл ойошторолған. Ҡурсаулыҡтың майҙаны 70 мең гектарҙан ашыу. Унда һунарсылыҡ итеү һәм балыҡ тотоу тыйылған, урманды киҫергә һәм даланы һөрөргә ярамай. Ҡурсаулыҡта эшләүселәрҙең күҙәтеүе аҫтында бөтә йәнлектәр һәм ҡоштар йәшәй. Ғалимдар унда йәшәүсе хайуандарҙың тормошон өйрәнәләр.*

1. Текста беренсе торорға тейеш булған һөйләмде табығыҙ:

*Беҙҙең райондан Өфөгә поезд, самолет һәм пароход менән барып була. Уның урамдары киң, оҙон һәм матур. Күп ерҙәрҙән автобус менән киләләр. Өфө – Башҡортостандың баш ҡалаһы. Өфөлә төрлө заводтар һәм фабрикалар күп.Өфөнө ике яҡлап уратып Ағиҙел йылғаһы аға.*

1. Килтерелгән миҫалдың стилен билдәләгеҙ:

*Башҡортостанда меңдән ашыу күл бар. Улар бигерәк тә Әбйәлил һәм Учалы райондарында күп. Урал алдында иң ҙур күлдәр – Аҡкүл, Ҡандракүл һәм Асылыкүл. Урал аръяғында – Өргөн менән Мауыҙҙы.*

*Ғилми стиль. Географик белешмә бирелә.*

1. Бирелгән һүҙҙәрҙең синонимдарын табығыҙ һәм синонимдар рәтенең доминантаһын күрһәтегеҙ.

*Йәштәш, ҡолау, яратыу, ваҡыт, матур, сабый.*

*Йәштәш – тиҫтер, ҡорҙаш*

*Ҡолау – сайҡалыу, йығылыу, алпан-толпан атлау.*

*Яратыу - һөйөү*

*Ваҡыт – сәғәт,осор, заман, миҙгел, мәл, саҡ.*

*Матур – һылыу, сибәр, гүзәл, зифа, күркәм.*

*Сабый – бала.*

1. Рус телендә бирелгән фразеологизмдарҙың башҡорт телендәге парҙарын тап:

*Два сапога пара – ишле ише менән, Ишмөхәмәт ишәге менән,*

*Душа нараспашку – асыҡ күңелле.*

*Глаза на мокром месте – күңел тулыу, хискә бирелеү.*

*Сыграть в ящик – аяҡты һуҙыу, теге донъяға китеү.*

*Кот наплакал – бесәй төкөрөгө(ндәй).*

*Бить баклуши – эт һуғарыу, ел ҡыуыу, йөн тибеү, юҡты бушҡа ауҙарыу.*

*Пристал как банный лист – һағыҙаҡ кеүек йәбешеү, йәнгә тейеү, теңкәгә тейеү.*

*Водить за нос – ағас атҡа атландырыу, кәкре ҡайынға терәтеү, ҡаҡ боҙға ултыртыу, төп башына ултыртыу, төпһөҙ санаға ултыртыу, тишек кәмәгә ултыртыу.*

*Выеденного яйца не стоит – һуҡыр бер тин дә тормай*

*На душе кошкискребут – эс яныу, үҙәк өҙгәләнеү, йөрәк урынында түгел.*

1. Бирелгән фразеологик берәмектәрҙең мәғәнәләрен аңлатығыҙ:

*Алты барып йәйәү ҡайтҡан, борсаҡ сәсә, тирмәне шәп тарта, теш ҡайрау, ҡойороҡ болғау, мамай заманында, дөйә ҡойроғо ергә еткәс.*

*Атлы барып йәйәү ҡайтҡан – өмөтө өҙөлгән,*

*борсаҡ сәсә – бик маҡтанып һөйләй,*

*тирмәне шәп тарта – ашауға бик шәп,*

*теш ҡайрау – асыу һаҡлап, уҫал ниәт тотоу,*

*ҡойороҡ болғау - ҡуштанланыу,ярамһаҡланыу, хәйләләү*

*мамай заманында – әллә ҡасан, бик күптән,*

*дөйә ҡойроғо ергә еткәс – булмаҫтай, тормошҡа ашмай торған эш-хәл тураһында мыҫҡыллабыраҡ әйтелә.*

1. Һүҙҙәрҙе ижектәргә бүлегеҙ, ижек төрҙәрен билдәләгеҙ:

*Боронғо,арыҫлан, етмеш, мөхәббәт, ҡурҡаҡ, алмашсы.*

*Бо-рон-ғо (асыҡ-ябыҡ-асыҡ ижектәр), а-рыҫ-лан (асыҡ-ябыҡ-ябыҡ), ет-меш (ябыҡ-ябыҡ), мө-хәб-бәт (асыҡ-ябыҡ-ябыҡ), ҡур-ҡаҡ (ябыҡ-ябыҡ), ал-маш-сы (ябыҡ-ябыҡ-ябыҡ).*

1. ***Ҡара диңгеҙ*** *һүҙенең яһалышын аңлатып яҙырға?*

*Сифат+исем.*

1. ***Юлдаш, ҡурайсы һүҙҙәренең ялғау төрөн билдәләгеҙ?***

*Юл-даш, ҡурай-сы. –даш, -сы һүҙ яһағыс ялғауҙар.*

1. *Александр Невскийҙар, Суворовтар, Салауаттар, Кутузовтар, Котовскийҙар, Чапаевтар атта йөрөгәндәр (Н.Нәжми )* Һөйләмдә бирелгән яңғыҙлыҡ исемдәрҙең күплек төрөн билдәләгеҙ?

*Яңғыҙлыҡ исемдәр күплек һанда килеп, был кешеләрҙең яңғыҙы түгел, ә күмәк булыуҙарын күрһәтәләр, бер һүҙ аҫтында бер нисә исемде дөйөмләштереүҙе аңлаталар.*

1. *Бик күп* ***илдәр*** *гиҙҙем,* ***һыуҙар*** *кистем. Фәриҙәгә яңы* ***күлдәк*** *алғандар*. Ҡалын хәреф менән бирелгән һүҙҙәр ниндәй килештә килгәндәр?

Төшөм килештә. Нимәне? Һорауына яуап бирә.

1. ***Тәүәккәл таш ярыр, булдыҡһыҙ баш ярыр.*** Һөйләмдең эйәһе ниндәй һүҙ төркөмөнән килгән?

*Тәүәккәл таш ярыр, булдыҡһыҙ баш ярыр. Эйәләр – тәүәккәл, булдыҡһыҙ – ниндәй һорауына яуап бирә, сифаттар.*

1. ***Фото, код, ток һүҙҙәрендәге О хәрефе ҡайһы килеш ялғауында һаҡланмай?***

*Эйәлек килештә фотоның, кодтың, токтың.*

*Төшөм килештә фотоны, кодты, токты.*

1. Алмаштарҙың төркөмсәһен билдәләгеҙ: *Ай уға һәр кис ошо һүҙҙе ҡабатлаған…*

*Уға – төбәү килештәге зат алмашы, һәр –билдәләү алмашы, ошо – күрһәтеү алмашы.*

1. Ҡылымдарҙың яһалышын билдәләгеҙ: *ауыҙ ит, күңел ас, ҡаршы ал, хәл йый.*

Ҡушма ҡылымдар: *исем+бойороҡ һөйкәлеше ҡылымы.*

1. *Исемеңде ташҡа яҙма, ил йөрәгенә яҙ* (Мәҡәл). Бирелгән һөйләмдең әйтелеү маҡсаты буйынса төрөн билдәләгеҙ.

*Бойороҡ һөйләм.*

1. Эйәлек затында килгән исемдәрҙе табығыҙ, ниндәй килештә тороуын һәм ниндәй һөйләм киҫәге булып килеүен билдәләгеҙ.

*Башҡортостаным (өндәш һүҙ, төп килеш) минең, гөлбаҡсалар иле! Беләһегеҙме, унда йәйге айҙарҙа гөлдәрҙән бал яуа, арыш баш ҡоҫҡан саҡта баҫыу өҫтөндә монар аға, ә күктә һабантурғай, ер өҫтөндәге әле зәңгәр, әле күгелйем тулҡынға ҡыуанып, үрҙән моң ҡоя. Эй, йәйрәп ятҡан Бүздәгем (өндәш һүҙ, төп килеш) минең! Бүздәк һауаһының (эйәлек килеш) тәнгә сихәтен, йәнгә рәхәтен былбыл телдәре лә әйтеп бирә алмаҫ, ти торғайны минең әсәйем (төп килеш). Ул саҡта бала-саға ғына инем, ә унан, Бүздәктән ары донъяны күҙ алдына ла килтермәгәс, уның ниңә шул тиклем мөхәббәтле итеп һөйләшкәнен аңлай алмағанмын. Хәҙер белдем мин Тыуған илкәйемдең (эйәлек килеш) ҡәҙерҙәрен!*

*Шул тиклем һағындым үҙебеҙҙең ерҙе, тупраҡты! Ҡара тупраҡты! Һағыштарымдан (сығанаҡ килеш) йөрәккәйемә (төбәү килеш) ҡан һарҡыны…Үҙебеҙҙең яҡтың яҙын, көҙөн, ҡышын, йәйҙәрен (бөтәһе лә төшөм килештә) һағындым. Ҡайҙа һуң һеҙ, ғәзиз тыуған яҡтарым (өндәш һүҙ, төп килеш)?! Әле мин диңгеҙҙәр, далалар, шырлыҡтар, тауҙар, урман-ҡырҙар аша ҡайтып китер инем ҡош булып, Урал бөркөтө булып ҡайтыр инем һеҙҙең янға*! (К. Кинйәбулатова)

1. Бирелгән омонимдарҙың төрөн билдәләгеҙ: *өй (йорт) – өй (бойроҡ һөйкәлешендә ҡылым формаһы )*

*Омоформа.*

1. Антоним, синоним, омоним һүҙлектәре ниндәй төркөмгә ҡарай?

Лингвистик һүҙлек.